Rijeka, 16. rujna 2019.

 **OBJAVA ZA MEDIJE**

## Trebamo svjesno učiti kako biti nježni jedni prema drugima dok nam to ne postane navika!

Prvi susret čitalačke grupe u okviru istraživačkog projekta *Piratska skrb* u utorak u OKC-u Palach

**U Omladinskom kulturnom centru Palach u utorak, 17. rujna u 19 sati, održat će se prvi susret čitalačke grupe u okviru programa Piratska skrb, koji je sastavni dio programskog pravca [Dopolavoro](http://drugo-more.hr/dopolavoro/) projekta**[**Rijeka 2020 – Europska prijestolnica kulture**](https://rijeka2020.eu)**. Piratska skrb je istraživački projekt kojim će se, kroz izložbeni program u 2020. godini i niz popratnih razgovora, predstaviti sve prisutniji oblici ispreplitanja „skrbi“ i „piratstva“, čime se na nove i zanimljive načine nastoje nadvladati neki od najvažnijih izazova naše epohe. Projekt se bavi danas često kriminaliziranim praksama skrbi, brige ljudi jednih za druge, te piratstva kao čina skrbništva u digitalnoj sferi.**

Na susretima čitalačke grupe sudionici će prolaziti kroz odabrane tekstove i razgovarati o tehnologijama potpomognutim praksama skrbi, brige, njege i održavanja koje se javljaju kao odgovor na kriminalizaciju solidarnosti i politiku rezova u socijalnim sustavima. Čitalačka grupa će biti siguran prostor gdje sudionici mogu otvoreno i bez straha postavljati pitanja i razmatrati ideje, a nije potrebno ni bilo kakvo predznanje o temi. **Većina tekstova će biti na engleskom jeziku i bit će ih moguće preuzeti s interneta prije svakog susreta***.* Sudionici su pozvani pročitati ih unaprijed, ali ni to nije uvjet za sudjelovanje, budući da će se pojedini važni odlomci zajedno čitati na samim susretima. **Grupi se u bilo kojem trenutku mogu pridružiti svi zainteresirani, bez prethodne rezervacije i najave.**

**Na prvom će se susretu, u utorak, 17. Rujna u 19 sati,** čitati i raspravljati o tekstu *Who Cares?: How to Reshape Democracy* najvažnije autorice za razumijevanje skrbi kao političkog pojma, Joan Tronto. Tekst je moguće pročitati na linku <http://bit.ly/2lSlUd8> , a oni koji žele doći unaprijed spremni, pozvani su da ga pročitaju do 21. Stranice.

**Idući je susret u OKC-u Palach planiran u srijedu, 9. listopada**, kada će se čitati tekst Oscara Wildea *In Praise of Disobedience*, koji je također moguće pročitati na linku <http://bit.ly/2lSmaJ8>.

**O projektu Piratska skrb**

Izjava Audrea Lordea „trebamo svjesno učiti kako biti nježni jedni prema drugima dok nam to ne postane navika“ najbolje opisuje cilj projekta Piratska skrb. Živimo u vremenu u kojem se skrb, kao politička i kolektivna mogućnost društva, sve intenzivnije kriminalizira, a internet je bojno polje ponovnog prisvajanja sredstava za društvenu promjenu. Primjere skrbi nalazimo primjerice u kriminalizaciji spasilačkih misija migranata diljem Sredozemnog mora, kada se zatvorskim kaznama kažnjavaju humanitarni radnici koji pomažu njihov ilegalni ulaz u Europu istovremeno im spašavajući život. Primjer piratstva povezanog uz skrb pronalazimo u primjerice pojavi piratskih online knjižnica.

Voditelji projekta Piratska skrb su **Valeria Graziano**, **Tomislav Medak** i **Marcell Mars** sa Sveučilišta Coventry, koji „piratskom skrbi“ nazivaju sve oblike neposluha i solidarnosti koji sežu od pomoći izbjeglicama i migrantima, zdravlja, reproduktivnih prava, zdravlja trans osoba, samoorganiziranja brige o djeci i starijima, borbi za pravo na stanovanje, borbe protiv policijskog nasilja i rasizma, blokiranja ekološki štetnih projekata, do piratstva u području dostupnosti znanja i kulture.

***Voditelji programa:***

***Valeria Graziano****je istraživačica pri Centru za postdigitalne kulture na Sveučilištu Coventry. Članica je istraživačkih inicijativa Postoffice Research Group i Network for Institutional Analysis. U fokusu njenog istraživačkog rada su kulturne prakse koje vode k odbijanju rada i potencijalima političkog užitka. Njen pristup oslanja se na tradicije autonomističkog marksizma, institucionalne analize, materijalističkog feminizma i kritičke teorije organizacije. Su-urednica je “Repair Matters”, tematskog broja časopisa ephemera: theory & politics in organisation (svibanj 2019).*

***Marcell Mars****je istraživač pri Centru za postdigitalne kulture na Sveučilištu Coventry. Jedan je od osnivača [Multimedijalnog instituta/MAMA](https://www.mi2.hr/) u Zagrebu. Njegov istraživački projekt “Studije vladajuće klase”, koji je započeo na Jan van Eyck Akademiji 2011. godine, preispituje procese digitalne inovacije, adaptacije i inteligencije u korporacijama kao što su Google, Amazon, Facebook i eBay. Doktorand je pri Laboratoriju za istraživanje digitalnih kultura na*

*Sveučilištu Leuphana, gdje piše tezu pod naslovom Foreshadowed Libraries. S Tomislavom Medakom pokrenuo je projekt [Memory of the World/Public Library](http://www.memoryoftheworld.org/), za koji razvija i održava softversku infrastrukturu.*

***Tomislav Medak****je doktorand pri Centru za postdigitalne kulture Sveučilišta Coventry. Član je teorijskog i izdavačkog tima Multimedijalnog instituta i knjižničar-amater projekta “Memory of the World/Javna knjižnica”. U istraživačkom radu bavi se pitanjima tehnologija, kapitalizma i postkapitalističke tranzicije, s posebnim fokusom na ekonomiji intelektualnog vlasništva i nejednakoj razvijenosti znanosti i tehnologija. Autor je dvaju ogleda, The Hard Matter of Abstracion – A Guidebook to Domination by Abstraction i Shit Tech for A Shitty World. S Marcellom Marsom uredio je zbornik Javna knjižnica i pamflet Guerilla Open Access.*

Unaprijed zahvaljujem na objavi i srdačno vas pozdravljam.

**Kontakt za medije:** Koordinatorica odnosa s javnošću – Nela Simić, nela.simic@rijeka2020.eu, M. 092 188 4118